钦定古今图书集成/理学汇编/学行典/第084卷 > 朱子大全集 > 《答陈君举》
## 钦定古今图书集成/理学汇编/学行典/第084卷 > 朱子大全集 > 《答陈君举》

熹自顷寓书之后，南来扰扰，未能嗣音。至于怀仰德
义，则无日而不勤也。乃蒙不忘，专人枉教，此意厚矣，
何感如之！垂谕。《诗》说，向见二君能道梗概，大指略同，
意其必有成编，故以为请。今承语及，乃知《尔雅》虫鱼，
决非磊落人之所宜注也。唐突负愧，如何可言。诲示
之勤，尢荷不鄙。然尝谓人之为学，若从平实地上循
序加功，则其目前虽未见日计之益，而积累工夫渐见端绪，自然不假用意装点，不待用力支撑，而圣贤
之心，义理之实，必皆有以见其确然而不可易者。至
于讲论之际，“心即是口，口即是心”，岂容别生计较，依
违迁就，以为谐俗自便之计耶？今人为学，既已过高
而伤巧，是以其说常至于依违迁就“而无所分别，盖
其胸中未能无纎芥之疑，有以致然，非独以避咎之
故而后诡于词也。若熹之愚，自信已笃，向来之辩，虽
至于遭谗取辱，然至于今日，此心耿耿，犹恨其言之
未尽，不足以畅彼此之怀，合异同之趣，而不敢以为
悔也。不识高明何以教之？惟尽言无隐，使得反复其
说，千万幸甚！老病幽”忧，死亡无日，念此一大事，非一
人私说，一朝浅计，而终无面写之期，是以冒致愚悃，
乡风引领，不胜驰情。